《总河白钟山等奏报秋汛平稳诗以志慰》
清代·弘历

河溢去年秋，实自孙家集。尔时开毛城，乃救燃眉急。

补疮益伏祸，渟淀致五尺。今春始悉故，命筑毛城亟。

束流资刷沙，多岐戒分力。犹虞川弗受，堤堰劳筹画。

增高薄者培，怵惕廑日昃。彭门昨亲历，民艰愁目击。

自夏逮深秋，何曾忘顷刻。河臣报汛过，更闻佳音悉。

新淤则已刷，五尺尽荡涤。十分尺之八，旧沙加汰克。

通五尺八寸，中泓流畅直。吾民免昏垫，庆慰手在额。

繄古亦有言，用人乃君责。前车失藻鉴，偾辕害延剧。

勤劬缘救过，匪侵河臣职。设云天锡佑，或鉴诚脉脉。